**Jelentés**

**a Magyar Dolgozók Pártja Központi Vezetősége Tudományos és Kulturális Osztálya számára**

SZIGORÚAN BIZALMAS!

Készült 6 példányban (a csapat tagjai, a felkészítő tanár és a zsűri számára)

1955. január 14-én, pénteken kaptuk kézhez a felkérést, hogy Madách Imre: Az ember tragédiájának egy héttel korábbi bemutatója kapcsán az ideológiai tendenciákról és a népi demokráciára hatásáról észrevételeinket közöljük. A kötelességüket teljesítő proletárcsapat hétvégéjét rászánva gyorsan és sokoldalúan igyekezett véleményét kialakítani a jobbító szándék által vezéreltetve.

A darabot Gellért Endre rendezte, két szereposztásban vitte színre a darabot. Az elsőben Ádám: Básti Lajos, Éva: Lukács Margit, Lucifer: Major Tamás, míg a másodikban Bessenyei Ferenc, Szörényi Éva és Ungvári László formálják meg ugyanazon szerepeket. Január folyamán 15 előadást tűztek műsorra, míg színházi berkekben februárra is hasonló előadásszámot terveznek. Ezt a tendenciát nem tartjuk kívánatosnak, mivel az utóbbi időszak komoly színházfejlesztési tervei (új színházak nyíltak a fővárosban és vidéken is – dolgozó népünk kulturálódásának igényét teljesítve) ellenére a Nemzeti Színháznak sem a műsorpolitikájával, sem a művészi munkájával, sem az ottani színházi légkörrel nem lehetünk elégedettek. Sőt a színházi kritikusok köre is (pl. Gyárfás Miklós, Kárpáti Aurél) haladó szellemű megoldásnak találta az előadást, de miként látja ezt az egyszerű vidéki munkás-parasztproletár fiatalok csoportja?

Eötvös József Collegiumban nevelkedő iskolatársunkat kellett megkérni, hogy szerezzen jegyet csapatunk számára. Már január 7-e után óriási sorállás bontakozott ki a Blahán, mivel 7 év óta nem tűzte műsorára a Nemzeti Madách művét. Bár 12-től van jegyeladás, de már reggel 7-től sorba kellett állnia, hogy szerezzen 6 jegyet csapatunk és kísérőnk számára. Nem engedhető meg ilyen méltatlan csoportosulás Nagy-Budapest egyik főterén, hiszen ez népi demokráciánk számára veszedelmessé válhat. Ha az elégedetlenkedők hangot adnak véleményüknek és rendfenntartó erőknek kell megreguláznia a kultúra iránt érdeklődő sokaságot – milyen képet ad ez szocialista hazánkról?

Megérkezvén a Nemzeti Színház Blaha Lujza téri épületéhez döbbenten tapasztaltuk, hogy kevés a népi demokratikus mű, főként a szovjet dráma bemutató, ami népünk fejlődését biztosítaná az igazi lenini úton, gondoskodna fiataljaink szocialista haladó szellemű neveltetéséről, tiszta erkölcsiségének kialakulásáról. Ráadásul a magyar művek is inkább a múlttal foglalkoznak, ami nem kívánatos. Sokkal fontosabb lenne a magyar jövőre iránymutatást adni Thália színpadán is, különösen a Nemzetiben. Klasszikus, a hős győzelmét hirdető optimista kicsengésű darabok kellenének a Nemzeti színpadára. Népi demokráciánkra veszélyes lehet, ha kevés öntudatos munkás-paraszt figurát formálnak meg a színészek.

Megtekintvén az előadást az első szereposztásban, egyetértünk elődeinkkel, akik szerint Madách Imre Az ember tragédiája című alkotása már megjelenése időpontjában is elgondolkodtató felvetéseket hozott magával. A drámát bíráló Arany János a kezdetek kezdetén óva intette a szerzőt a külföldi kapitalista szemlélet követésétől. A nagyszalontai költő helyesen látta meg a mű fő problémáját. Egy fordulatot követően az 1883-as bemutató mégis sikert aratott a szereplők nagyszerűségének köszönhetően, de hiába az elkötelezett Major Tamás tehetsége, nem hagyhatjuk figyelmen kívül a koncepciózusan újra felbukkanó vezető és tömeg szerepét.

Ha csak a pártvezetés irányító szerepét tekintjük, a Sztálin halálát követő tendenciák az SZKP vezetőségén belül, hatottak a magyar vezetés meghatározó személyiségeire is. De vajon mennyire hallják meg a kritikát a Nemzeti Színház színészei? Miért érzik durva beavatkozásnak az alulról érkező véleményeket a belső hangulatirányítók? A drámai költemény egyiptomi és athéni színének a tömeg befolyásolhatóságát és a vezető megbuktatását hordozó jeleneteit nem tartjuk haladó szellemiségűnek, a párthoz méltónak. A „Milljók egy miatt.” szemléletének uralkodnia kell szocialista hazánk haladása érdekében, a szocialista embertípus jóléte és fejlődése szem előtt tartása fontos a színházi bemutatók során, mint számunkra a hétköznapokban is.

A közösséget meghatározó falanszter szín érzelmeket kizáró, tervezett felépítése elleni lázadó szellemiség hátrányosan befolyásolja a dolgozó nép vezérének döntésébe vetett hitét.

A kiábrándult, destruktív ember vallomása a 14. színben negatívan hat a nézőkre; egy istent feltételez a háttérben, s embertársát sem rest megölni az élelemért, a fennmaradásáért küzdő eszkimó. A szocialista humánum nem mutathat fel ilyen példákat.

S ha mindez nem lenne elég, ott találjuk a mű folyamatába rejtve a vallás és a forradalmi lázadás gondolatát is. Konstancinápoly és Párizs helyszínein vérlázító, rendszerellenes kiszólásokat rejt a mű. Maga a paradicsomi állapotokra hivatkozás hagymázos lázálma Lucifer állandó visszahúzó értelmezésével katasztrófát rejt népünk lelki és szellemi fejlődésére. Ritka a jó kommunista és jó színész is egyszerre.

A Sztanyiszlavszkij-féle jellemformálást üdvözöljük, hisz ezzel is a haladó szovjet színházművészet útját járjuk, de a színészek öncélú harsányságát, cinizmusát, belső gőgjét nem tudjuk támogatni.

A vidéki munkás-paraszt proletár fiatalok nevében javasoljuk Nagy Imre és Rákosi Mátyás elvtársaknak tekintsék meg az előadást, majd maguk szemével győződjenek meg véleményünk, kritikánk jogosságáról. A Nemzeti Színház és művészeinek, - különös tekintettel Gobbi Hilda művésznő-elvtárs és Major elvtárs - korábbi munkásságának, eredményeinek elismerése mellett javasoljuk, hogy a MDP Tudományos és Kulturális Osztálya véleményünk figyelembe vételével döntsön a darab további bemutatóiról, a művészek folyamatos kommunista neveléséről, hazánk fiataljainak marxista-leninista szellemű fejlődéséről.

Színházlátogató, kultúrára éhes fővárosi és vidéki fiataljainknak olyan irodalmi értékeket kellene megismernie, mint a testvérnép drágakincse: Solohov A hazáért harcoltak felemelő, a szocialista hőstudatot erősítő példája.

SZIGORÚAN BIZALMAS!

Készült 6 példányban (a csapat tagjai, a felkészítő tanár és a zsűri számára)

Tapolca, 1955. január 17. Fourtuna sk.

Felhasznált irodalom: Szőnyei Tamás: Titkos írás 1. Noran Könyvesház, Bp., 2012., 44-54. o.

<http://epa.oszk.hu/00000/00016/00018/960803.htm> Utolsó letöltés: 2018. április 1.

<http://szinhaz.net/2009/11/23/imre-zoltan-a-szabadsag-felelossege/> Utolsó letöltés: 2018. április 1.

[http://szfe.hu/wp-content/uploads/2016/09/csikos\_sandor\_dolgozat.pdf 120-130](http://szfe.hu/wp-content/uploads/2016/09/csikos_sandor_dolgozat.pdf%20120-130). o. Utolsó letöltés: 2018. április 1.

<http://forum.index.hu/Article/showArticle?na_start=388&na_step=30&t=9120405&na_order>=

Utolsó letöltés: 2018. április 1.